11เดือนLTFแจกสูงสุด47%
บัวหลวงหุ้นระยะยาวรักษาแชมป์กูรูแนะทยอยซื้อสะสมอย่ารอสิ้นปี
6 ธ.ค. 2555

บัวหลวงหุ้นระยะยาวรักษาแชมป์กูรูแนะทยอยซื้อสะสมอย่ารอสิ้นปี
เปิดผลงานกองทุน LTF ช่วง 11 เดือนปีนี้ “บัวหลวงหุ้นระยะยาว” ยังครองแชมป์กำไร 47% ชนะตลาดหุ้นผลตอบแทน 29.13%
บริษัท มอร์นิ่งสตาร์ รีเสิร์ช (ประเทศไทย) เปิดเผยผลการดำเนินงานของกองทุนรวมหุ้นระยะยาว (LTF) ทั้งระบบจำนวน 52 กองทุน ในช่วง 11 เดือน สิ้นสุดวันที่ 30 พ.ย. 2555 พบว่า กองทุนที่ให้ผลตอบแทนสูงสุด ได้แก่ กองทุนเปิดบัวหลวงหุ้นระยะยาว 46.87% ส่วนกองทุนเปิดวรรณเอเอ็มสมาร์ทหุ้นระยะยาว ให้ผลตอบแทนน้อยสุดติดลบ 0.05% 
ขณะที่ดัชนีตลาดหลักทรัพย์ในช่วงเวลาเดียวกันปรับตัวเพิ่มขึ้น 29.13% โดยมีกองทุนที่ให้ผลตอบแทนชนะดัชนีตลาดหลักทรัพย์จำนวน 27 กองทุน และอีก 25 กองทุนผลตอบแทนแพ้ตลาดหุ้น
สำหรับกองทุนที่ผลตอบแทนสูงเป็นอันดับ 2 คือ กองทุนเปิดเบอร์ดีนหุ้นระยะยาว ผลตอบแทน 43.54% อันดับ 3 กองทุนเปิดเอเอ็มซีเล็คทีฟโกรทหุ้นระยะยาว 43.53% อันดับ 4 กองทุนเปิดซีไอเอ็มบีพรินซิเพิลไลฟ์หุ้นระยะยาว 42.17% อันดับ 5 กองทุนเปิดไอเอ็นจีไทย บรรษัทภิบาลหุ้นระยะยาว 41.23%
อันดับ 6 กองทุนเปิดไอเอ็นจี ไทย แวลูพลัส ปันผลหุ้นระยะยาว 40.84% อันดับ 7 กองทุนเปิดธนชาต Big Cap หุ้นระยะยาว 38.46% อันดับ 8 กองทุนเปิดบัวหลวงหุ้นระยะยาว 36.50% อันดับ 9 กองทุนเปิดเอ็มเอฟซี เพิ่มทรัพย์หุ้นระยะยาว 36.32% และอันดับ 10 เป็นของกองทุนเปิดยูโอบีหุ้นระยะยาว 36.22%
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า แม้ดัชนีหุ้นจะปรับตัวเพิ่มขึ้นต่อเนื่อง แต่สำหรับผู้ที่จะลงทุนในกองทุน LTF และกองทุนรวมเพื่อการเลี้ยงชีพ (RMF) ยังแนะนำให้ทยอยสะสม เพราะตามปกติหากซื้อช่วงปลายปี หรือวันสุดท้ายจะได้ต้นทุนสูง
“ปีนี้เป็นปีที่ดัชนีหุ้นปรับตัวขึ้นต่อเนื่อง จนทำจุดสูงสุดใหม่และปีนี้ไม่มีกองทุน LTF ที่ลดความผันผวนจากสัญญาซื้อขายล่วงหน้าให้ลงทุนอีกแล้ว ทำให้ทางเลือกในการลงทุน LTF แทบไม่มี ดังนั้นนักลงทุนอาจหันไปลงทุน RMF แทน หรือยอมรับความเสี่ยงในการลงทุน LTF ให้ได้ โดยมองการลงทุนระยะยาวและไม่ตื่นตกใจไปกับความผันผวนของตลาดหุ้นที่เกิดขึ้นในระยะสั้น” นายสานุพงศ์ กล่าว
ทั้งนี้ กองทุน LTF ที่ลงทุนในสัญญาซื้อขายล่วงหน้ามี 3 กองทุน ได้แก่ กองทุนเปิดวรรณเอเอ็มสมาร์ทหุ้นระยะยาว กองทุนเปิดไทยพาณิชย์สมาร์ทหุ้นระยะยาวและกองทุนเปิดเค สตราทีจิค ดีเฟ็นซีฟ หุ้นระยะยาวปันผล ถูกห้ามซื้อเพิ่มตั้งแต่วันที่ 1 ก.พ. 2555 เนื่องจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มองว่า มีการลงทุนในหุ้นไม่ถึง 65% เฉลี่ยต่อปีตามเกณฑ์ แต่ผู้ที่ลงทุนอยู่แล้วยังถือลงทุนได้ ซึ่ง บลจ.ที่บริหารจัดการกองทุนดังกล่าวแนะนำกองทุนที่มีนโยบายลงทุนในหุ้น 70% แทน